作者:李坦然
標題:風流子
內容:東君雖不語，年華事、今歲恰如期。向寒雨望中，曉霜清處，領些春意，開兩三枝。又不是、山桃紅錦爛，溪柳綠搖絲。別是一般，孤高風韻，絳裁纖萼，冰剪芳蕤。清香還有意，輕飄度勾引，幾句新詩。須是放懷追賞，莫恁輕離。更嫦娥為愛，寒光滿地，故移疏影，來伴南枝。誰道壽陽妝淺，偏入時宜。